ai4bharat/Pralekha huggingface dataset:
प्रधानमंत्री कार्यालय
प्रधानमंत्री ने राजसी एशियाई सिंहों की बढ़ती संख्या पर प्रसन्नता व्यक्त की
प्रधानमंत्री श्री नरेन्द्र मोदी ने गुजरात के गिर जंगल में रहने वाले राजसी एशियाई सिंहों की बढ़ती संख्या पर प्रसन्नता व्यक्त की है।
प्रधानमंत्री ने अपने ट्वीट में कहा है, "दो बहुत अच्छे समाचार हैं : गुजरात के गिर जंगल में रहने वाले राजसी एशियाई सिंहों की संख्या में लगभग 29 प्रतिशत वृद्धि हुई है।
भौगोलिक रूप से, वितरण क्षेत्र या फैलाव 36 प्रतिशत तक बढ़ गया है।
गुजरात की जनता और वे सभी प्रशंसा के पात्र हैं, जिनके प्रयासों की बदौलत यह शानदार कार्य संभव हुआ।
पिछले अनेक वर्षों से गुजरात में सिंहों की संख्या में निरंतर वृद्धि हो रही है। इसे सामुदायिक भागीदारी, प्रौद्योगिकी पर जोर, वन्यजीव स्वास्थ्य सेवा, उचित पर्यावास प्रबंधन और मानव-सिंह टकराव को कम करने के लिए उठाए गए कदमों से बल मिला है। आशा है कि यह सकारात्मक प्रचलन जारी रहेगा।”
एसजी/एएम/आरके/डीसी
(
प्रधानमंत्री कार्यालय
प्रधानमंत्री श्री नरेन्द्र मोदी ने उच्चाधिकार प्राप्त समूहों की संयुक्त बैठक की अध्यक्षता की
प्रधानमंत्री ने ‘कोविड-19’ से निपटने की देशव्यापी तैयारियों की समीक्षा की
प्रधानमंत्री श्री नरेन्द्र मोदी ने आज देश में कोविड-19 से निपटने के लिए आवश्यक कदमों की योजना बनाने और उन पर अमल सुनिश्चित करने के लिए गठित उच्चाधिकार प्राप्त समूहों की एक संयुक्त बैठक की अध्यक्षता की।
प्रधानमंत्री ने अपने अनेक ट्वीट में लिखा है कि उन्होंने अस्पतालों की उपलब्धता और आइसोलेशन एवं क्वारंटाइन की उचित सुविधाओं के साथ-साथ रोग के फैलाव पर पैनी नजर रखने तथा परीक्षण  एवं गहन देखभाल संबंधी प्रशिक्षण के लिए की गई देशव्यापी तैयारियों की समीक्षा की। प्रधानमंत्री ने यह भी लिखा है कि उन्होंने संबंधित समूहों और अधिकारियों को पीपीई, मास्क, दस्ताने  और वेंटिलेटर जैसे सभी आवश्यक चिकित्सा उपकरणों का पर्याप्त उत्पादन, खरीद एवं उपलब्धता सुनिश्चित करने के लिए निर्देश दिए हैं।
नागरिक उड्डयन मंत्रालय
केन्द्रीय मंत्रिमंडल ने ईटानगर के होलोंगी में स्थित ग्रीनफील्ड हवाई अड्डे का नाम बदलकर “डोनी पोलो हवाई अड्डा, ईटानगर” करने को मंजूरी दी
यह नाम अरुणाचल के लोगों की सूर्य  और चंद्रमा  के प्रति श्रद्धा को दर्शाता है
विमानों की आवाजाही वर्ष 2014 में 852 उड़ान प्रति सप्ताह से 113 प्रतिशत बढ़कर 2022 में 1817 उड़ान प्रति सप्ताह हो गई है
होलोंगी हवाई अड्डा विमान सेवाओं का परिचालन शुरू करने वाला राज्य का तीसरा हवाई अड्डा होगा
केन्द्रीय मंत्रिमंडल ने अरुणाचल प्रदेश की राजधानी ईटानगर के होलोंगी में स्थित नए ग्रीनफील्ड हवाई अड्डे का नामकरण “डोनी पोलो हवाई अड्डा, ईटानगर” के रूप में करने को अपनी मंजूरी दे दी है।
भारत सरकार ने जनवरी, 2019 में होलोंगी ग्रीनफील्ड हवाई अड्डे के निर्माण को ‘सैद्धांतिक’ स्वीकृति प्रदान की थी। इस हवाई अड्डे को भारतीय विमानपत्तन प्राधिकरण  द्वारा केन्द्र सरकार और अरुणाचल प्रदेश की राज्य सरकार के सहयोग से विकसित किया जा रहा है।
अरुणाचल प्रदेश की राज्य सरकार द्वारा इस हवाई अड्डे का नाम ‘डोनी पोलो एयरपोर्ट, ईटानगर’ रखने का प्रस्ताव पारित किया गया था, जोकि सूर्य  और चंद्रमा  के प्रति लोगों के सम्मान और प्रतीकात्मक रूप से इस राज्य की समृद्ध सांस्कृतिक विरासत को दर्शाता है।
वर्तमान में, अरुणाचल प्रदेश में दो हवाई अड्डे - तेजू और पासीघाट –कार्यरत हैं। उत्तर–पूर्वी क्षेत्र को भारत के विकास इंजन के रूप में विकसित करने के प्रधानमंत्री के दृष्टिकोण के अनुरूप, डोनी पोलो हवाई अड्डा विमान सेवाओं का परिचालन शुरू करने वाला अरुणाचल प्रदेश का तीसरा हवाई अड्डा होगा जिससे उत्तर-पूर्वी क्षेत्र में हवाईअड्डों की कुल संख्या 16 हो जाएगी। वर्ष 2014 में, इस क्षेत्र में विमान सेवाओं का परिचालन करने वाले कुल नौ हवाई अड्डे थे। विमानों की आवाजाही वर्ष 2014 में 852 उड़ान प्रति सप्ताह से 113 प्रतिशत बढ़कर 2022 में 1817 उड़ान प्रति सप्ताह हो गई है।
अरुणाचल प्रदेश के लोगों की ईटानगर के होलोंगी में ग्रीनफील्ड हवाई अड्डे बनाने की मांग लंबे समय से लंबित थी, जिसे आखिरकार माननीय प्रधानमंत्री श्री नरेन्द्र मोदी के दृष्टिकोण के तहत पूरा किया गया है।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी टीकाकरण अभियान के तहत अब तक 107.29 करोड़ कोविड रोधी टीके लगाए जा चुके हैं
पिछले 24 घंटे में 11,903 नए मामले सामने आये
स्वस्थ होने की वर्तमान दर 98.22% है; जो मार्च 2020 के बाद सबसे उच्च स्तर पर है
पिछले 24 घंटों में 14,159 कोविड रोगी ठीक हुए; स्वस्थ होने वालों की कुल संख्या 3,36,97,740 हो चुकी है
सक्रिय मामलों की संख्या कुल मरीजों का 1% से भी कम हिस्सा है, वर्तमान में यह 0.44% है; जो मार्च 2020 के बाद से सबसे कम है
फिलहाल देश में कोविड रोगियों की संख्या 1,51,209 है; जो पिछले 252 दिनों में सबसे न्यूनतम है
दैनिक पॉजिटिविटी दर पिछले 30 दिनों से  2% से नीचे बनी हुई है
साप्ताहिक पॉजिटिविटी दर पिछले 40 दिनों से  2% से कम बनी हुई है
अब तक 61.12 करोड़ कोविड नमूनों की जांच हो चुकी है
एमजी/एएम/एनके
(Visitor Counter : 283
प्रधानमंत्री कार्यालय
प्रधानमंत्री से ओपनएआई के सीईओ सैम अल्टमैन ने मुलाकात की
प्रधानमंत्री श्री नरेन्द्र मोदी से कल ओपनएआई के सीईओ श्री सैम अल्टमैन ने मुलाकात की।
ओपनएआई के सीईओ सैम ऑल्टमैन के एक ट्वीट का जवाब देते हुए प्रधानमंत्री ने ट्वीट किया:
"अंतर्दृष्टिपूर्ण बातचीत के लिए सैम अल्टमैन को धन्यवाद। भारत के टेक-इकोसिस्टम का विस्तार करने में एआई की क्षमता, विशेष रूप से युवाओं के बीच, वास्तव में अपार है। हम उन सभी सहयोगों का स्वागत करते हैं, जो हमारे नागरिकों को सशक्त बनाने के लिए हमारे डिजिटल बदलाव को गति दे सकते हैं।”
रक्षा मंत्रालय
बांग्लादेश के नौसेनाध्यक्ष एडमिरल मोहम्मद नजमुल हसन भारत दौरे पर
बांग्लादेश के नौसेनाध्यक्ष एडमिरल एम नजमुल हसन 12 से 16 सितंबर 2023 तक भारत की पांच दिवसीय आधिकारिक यात्रा पर हैं। अपनी यात्रा के दौरान वह सेनाध्यक्ष, नौसेनाध्यक्ष, रक्षा सचिव, विदेश सचिव के अलावा सरकार के अन्य उच्च अधिकारियों से भेंट करेंगे।
एडमिरल हसन ने 13 सितंबर 2023 को राष्ट्रीय युद्ध स्मारक पर पुष्पांजलि अर्पित करते हुए श्रद्धांजलि अर्पित की, इसके बाद साउथ ब्लॉक में नौसेना प्रमुख एडमिरल आर. हरि कुमार के साथ एक बैठक की, जहां उन्हें औपचारिक गार्ड ऑफ ऑनर दिया गया। दोनों नौसेना प्रमुखों ने संचालन, प्रशिक्षण, सूचना आदान-प्रदान और बहुपक्षीय निर्माणों में भागीदारी के क्षेत्र में सहयोग बढ़ाने से संबंधित मुद्दों पर चर्चा की।
द्विपक्षीय बातचीत के दौरान, अंतर्राष्ट्रीय समुद्री सीमा रेखा पर समन्वित गश्त, द्विपक्षीय अभ्यास बोंगोसागर, नौसेना प्रशिक्षण का संचालन और प्रतिनिधिमंडलों की पारस्परिक यात्राओं जैसे सहयोग के मुद्दों पर चर्चा होने की संभावना है।
नई दिल्ली में कार्यक्रम पूरा होने पर, एडमिरल एम नजमुल हसन का मुंबई जाएंगे, जहां वह पश्चिमी नौसेना कमान के फ्लैग ऑफिसर कमांडिंग-इन-चीफ के साथ बातचीत करेंगे और स्वदेश निर्मित भारतीय नौसेना जहाज का भी दौरा करेंगे।
भारत और बांग्लादेश इतिहास, भाषा, संस्कृति और कई अन्य समानताओं के बंधन साझा करते हैं। उत्कृष्ट द्विपक्षीय संबंध संप्रभुता, समानता, विश्वास और समझ पर आधारित एक सर्वव्यापी साझेदारी को दर्शाते हैं, जो रणनीतिक संबंधों से परे हैं।
वाणिज्य एवं उद्योग मंत्रालय
मंथन: भारतीय उद्योग में गुणवत्ता और उत्पादकता को बढ़ावा देने पर केन्द्रित वेबिनार
यह देश में गुणवत्ता और उत्पादकता से जुड़ी गतिविधियों को प्रोत्साहित करने की दिशा में एक पहल है
विनिमार्ण और सेवा क्षेत्र से जुड़े 45 प्रमुख क्षेत्रों में गुणवत्ता और उत्पादकता पर केन्द्रित वेबिनार उद्योग मंथन की मैराथन श्रृंखला का आयोजन 4 जनवरी 2021 से शुरु हो चुका है। यह आंतरिक व्यापार संवर्धन विभाग वाणिज्य विभाग,भारतीय गुणवत्ता परिषद , राष्ट्रीय उत्पादकता परिषद्, भारतीय मानक ब्यूरो , उद्योग मंडलों और विभिन्न संबधित मंत्रालयों की एक सामूहिक पहल है।
वाणिज्य एंव उद्योग मंत्री श्री पीयूष गोयल ने 6 जनवरी 2021 को मंथन के उद्घाटन सत्र को संबोधित करते हुए कहा था कि आत्मनिर्भर भारत अभियान को सफल बनाने के लिए भारतीय उदद्योग जगत को गुणवत्ता और उत्पादकता पर विशेष ध्यान देना होगा। उन्होंने कहा कि मंथन एक तरह से ‘हमारे काम करने के तरीकों और हमारी सोच में बड़े बदलाव का अग्रदूत होगा और भारत को एक वैश्विक शक्ति के रुप में उभरने का मजबूत आधार प्रदान करने के लिए याद किया जाएगा:’।
मंथन में पिछले चार सप्ताह के दौरान खिलौनों, चमड़ा, फर्नीचर, रसायन, पर्यटन, ड्रोन, वित्तीय सेवाओं आदि सहित विभिन्न विनिमार्ण और सेवा क्षेत्रों पर 18 वेबिनार आयोजित किए गए। जहां 175 वक्ताओं, वेबेक्स पर 1800 प्रतिभागियों ने और अन्य सोशल मिडिया प्लेटफार्म
के जरिए 700 से अधिक प्रतिभागियों ने हिस्सा लिया। प्रत्येक वेबिनार में एक विशिष्ट क्षेत्र में उत्पादकता और गुणवत्ता से संबधित मुददों पर विस्तार से चर्चा की गई। इन सभी वेबिनारों में संबधित मंत्रालयों के वरिष्ठ अधिकारियों के साथ विशेषज्ञों और उदद्योग जगत के प्रतिनिधियों ने गहन चर्चाएं कीं।इस दौरान कई विदेशी वक्ताओं और विशेषज्ञों ने सर्वोत्तम वैश्विक प्रथाओं पर अपने विचार साझा किए। वेबिनार में सभी 45 क्षेत्रों के संबध में दिए गए सुझावों को संकलित किया जा रहा है जिसे मार्च में जारी किया जाएगा।
उद्योग जगत ने इस पहल का स्वागत किया है। उद्योग मंथन के जरिए एक तरह से देश में गुणवत्ता और उत्पादकता को प्रोत्साहित करने की शुरुआत की गई है। विभिन्न क्षेत्रों के लिए तकनीकि नियमन के सरकारी प्रयासों की व्यापक स्तर पर सराहना की गई है।
अगले कुछ सप्ताह के दौरान उद्योग मंथन में फार्मा, चिकित्सा उपकरणों, क्लोज सर्किट कैमरे,इलेक्ट्रानिक सिस्टम डिजाइन और विनिमार्ण,नवीन और नवीकरणीय उर्जा,रोबोटिक्स,अंतरिक्ष वैमानिकी तथा रक्षा और सरकारी प्रक्रियाओं जैसे विभिन्न क्षेत्रों में उत्पादकता और गुणवत्ता बढ़ाने पर चर्चा की जाएगी जो आत्मनिर्भर भारत की परिकल्पना को मूर्त रूप देने में पथप्रदर्शक बनेंगी। बेबिनार में हिस्सा लेने के इच्छुक व्यक्ति इस वेबसाइट https://udyogmanthan.qcin.org/ पर जाकर यहां https://tinyurl.com/UMparticipation अपना पंजीकरण करा सकते हैं।
जल शक्ति मंत्रालय
केन्द्रीय मंत्रिमंडल ने क्षमता निर्माण, अनुसंधान एवं विकास और सतत भूजल प्रबंधन को असरदार बनाने में सहयोग के लिए भारत और ऑस्ट्रेलिया के बीच समझौता ज्ञापन को मंजूरी दी
प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल को केन्द्रीय भूजल बोर्ड , जल संसाधन, नदी विकास और गंगा संरक्षण विभाग, भारत और मैनेजिंग ऐक्वफर रिचार्ज एंड सस्टेनिंग ग्राउंड वॉटर यूज थ्रू विलेज लेवल इंटरवेंशन  पार्टनर्स, ऑस्ट्रेलिया के बीच अक्टूबर, 2019 में हुए समझौता ज्ञापन  से अवगत कराया गया।
इस समझौता ज्ञापन पर कृषि, शहरी, औद्योगिक और पर्यावरण संबंधी उद्देश्यों के लिए जल सुरक्षा अर्जित करने के लिए धरातल और भूजल प्रशिक्षण, शिक्षा और अनुसंधान में सहयोग को बढ़ावा देने के लिए हस्ताक्षर किए गए हैं।
प्रधानमंत्री कार्यालय
प्रधानमंत्री की जनरल एटॉमिक्स ग्लोबल कॉरपोरेशन के मुख्य कार्यकारी श्री विवेक लाल के साथ बैठक
प्रधानमंत्री श्री नरेन्द्र मोदी ने जनरल एटॉमिक्स ग्लोबल कॉरपोरेशन के मुख्य कार्यकारी अधिकारी श्री विवेक लाल से मुलाकात की।
उन्होंने भारत में रक्षा प्रौद्योगिकी क्षेत्र को मिल रही मजबूती पर चर्चा की। श्री लाल ने भारत में रक्षा व नई प्रौद्योगिकी निर्माण और क्षमता निर्माण को बढ़ावा देने वाले हालिया नीतिगत बदलावों की भी सराहना की।
रक्षा मंत्रालय
वाई डी 12653  के कल होने वाले लॉन्च पर संक्षिप्त जानकारी
प्रोजेक्ट 17एयुद्धपोत - तारागिरी को 11 सितंबर 2022 को मुंबई के मझगांव डॉक शिपबिल्डर्स लिमिटेड, मुंबई में लॉन्च किया जाएगा।पश्चिमी नौसेना कमान केएफओसी-इन-सी वाइस एडमिरल अजेंद्र बहादुर सिंह इस कार्यक्रम के मुख्य अतिथि होंगे।
गढ़वाल में हिमालय पर्वत श्रृंखला के नाम पर 'तारागिरी' नाम दिया गया, यह प्रोजेक्ट 17 ए श्रेणी में पांचवां युद्धपोत है।ये जहाज पी17 फ्रिगेट्स  का उन्नत संस्करण हैं, जिनमें बेहतर स्टील्थ फीचर्स, अत्याधुनिक हथियार और सेंसर और प्लेटफॉर्म मैनेजमेंट सिस्टम हैं । 'तारागिरी' पूर्ववर्ती लिएंडर क्लास एएसडब्ल्यू फ्रिगेट 'तारागिरी'का पुन: अवतार है,जिसने 16 मई 1980 से 27 जून 2013 तक तीन दशकों में राष्ट्र के लिए अपनी शानदार सेवा में कई चुनौतीपूर्ण ऑपरेशन देखे। प्रोजेक्ट 17 ए कार्यक्रम के तहत कुल मिलाकर सात जहाजों में से 04 एमडीएल में और 03 जीआरएसई में निर्माणाधीन हैं। वर्ष 2019 और 2022 के बीच अब तक चार प्रोजेक्ट 17ए प्रोजेक्ट शिप  लॉन्च किए गए हैं।
पी17ए जहाजों को भारतीय नौसेना के युद्धपोत डिजाइन ब्यूरो द्वारा इन-हाउस डिजाइन किया गया है जो राष्ट्र की सभी युद्धपोत डिजाइन गतिविधियों के लिए अग्रणी संगठन है।'आत्मनिर्भर भारत'की दिशा में देश के अटूट प्रयासों को आगे बढ़ाते हुए प्रोजेक्ट 17ए जहाजों के उपकरण और प्रणाली के 75प्रतिशतऑर्डर एमएसएमई सहित स्वदेशी फर्मों को दिए जा रहे हैं।
श्रम और रोजगार मंत्रालय
श्रमिकों के लिए केंद्र सरकार की योजनाएं
सरकार श्रमिकों के कल्याण के लिए विभिन्न योजनाएं चला रही है। इस संबंध में, श्रम एवं रोजगार मंत्रालय ने असंगठित श्रमिकों का एक व्यापक डेटाबेस तैयार करने के लिए ईश्रम पोर्टल विकसित किया है।
प्रधानमंत्री जीवन ज्योति बीमा योजना  और प्रधानमंत्री सुरक्षा बीमा योजना  के माध्यम से जीवन और दिव्यंगता कवर प्रदान किया जाता है।
आयुष्मान भारत-प्रधानमंत्री जन आरोग्य योजना  स्वास्थ्य कवर प्रदान करती है। असंगठित क्षेत्र के श्रमिकों को वृद्धावस्था सुरक्षा प्रदान करने के लिए भारत सरकार ने 2019 में प्रधानमंत्री श्रम योगी मान-धन  पेंशन योजना शुरू की। राष्ट्रीय खाद्य सुरक्षा अधिनियम के तहत वन नेशन वन राशन कार्ड योजना के माध्यम से सार्वजनिक वितरण प्रणाली, महात्मा गांधी राष्ट्रीय ग्रामीण रोजगार गारंटी अधिनियम, दीनदयाल उपाध्याय ग्रामीण कौशल योजना, प्रधानमंत्री आवास योजना, गरीब कल्याण रोजगार अभियान, महात्मा गांधी बुनकर बीमा योजना, दीन दयाल अंत्योदय योजना, पीएमस्वनिधि, प्रधानमंत्री कौशल विकास योजना आदि जैसी अन्य योजनाएं भी मजदूरों सहित असंगठित श्रेत्र के श्रमिकों के लिए उनकी पात्रता मानदंडों के आधार पर उपलब्ध हैं।
इन योजनाओं के अलावा, कुछ और योजनाएं उपलब्ध हैं: आत्मनिर्भर भारत रोजगार योजना , अटल बीमित व्यक्ति कल्याण योजना  के तहत बेरोजगारी लाभ, प्रधानमंत्री गरीब कल्याण रोजगार अभियान , राष्ट्रीय सामाजिक सहायता कार्यक्रम, दीनदयाल उपाध्याय ग्रामीण कौशल्या योजना , प्रधानमंत्री गरीब कल्याण रोजगार अभियान , प्रधानमंत्री किसान मान-धन योजना , प्रधानमंत्री किसान सम्मान निधि आदि अन्य योजनाओं के डेटा के साथ ईश्रम डेटा का मिलान भी किया गया है।
यह पाया गया है कि ईश्रम डेटा  में से 20.63 करोड़ पहले से ही वन नेशन वन राशन कार्ड  का लाभ उठा रहे हैं, 11.26 करोड़ आयुष्मान भारत - प्रधानमंत्री जन आरोग्य योजना  में पंजीकृत हैं, 3.82 करोड़ पीएम-किसान सम्मान निधि योजना  में पंजीकृत हैं और 4.63 करोड़ लाभार्थी पीएम-उज्ज्वला योजना में पंजीकृत हैं।
पिछले वित्तीय वर्ष के दौरान 31 विभिन्न व्यवसायों से जुड़े कुल 1.77 करोड़ से अधिक असंगठित कामगारों को ईश्रम पोर्टल में पंजीकृत किया गया है।
यह जानकारी केंद्रीय श्रम एवं रोजगार राज्य मंत्री श्री रामेश्वर तेली ने आज राज्यसभा में एक लिखित उत्तर में प्रदान की।
विज्ञान एवं प्रौद्योगिकी मंत्रालय
सीएसआईआर ने एनएमआईटीएलआई कार्यक्रम के माध्यम से मानव मोनोक्लोनल एंटीबॉडी  विकसित करने के लिए एक बहु संस्थागत परियोजना को मंजूरी दी; यह मरीजों में सार्स –सीओवी -2 को निष्क्रिय कर सकता है
यह परियोजना नेशनल सेंटर फॉर सेल साइंस , आईआईटी-इंदौर और प्रेडोमिक्स टेक्नोलॉजीज प्राइवेट लिमिटेड द्वारा कार्यान्वित की जाएगी; भारत बायोटेक इंटरनेशनल लिमिटेड परियोजना का व्यावसायिक साझेदार होगा
सीएसआईआर बहु-आयामी दृष्टिकोण अपनाकर और अनुबंध के कई मॉडल का उपयोग करते हुए कोविड - 19 के खिलाफ लड़ाई का नेतृत्व कर रहा है। एक तरफ सीएसआईआर लैब खुद प्रौद्योगिकियों और उत्पादों को विकसित कर रहे हैं और तैनाती के लिए उद्योग जगत और पीएसयू भागीदारों के साथ काम कर रहे हैं। दूसरी ओर, सीएसआईआर अपने प्रमुख कार्यक्रम, न्यू मिलेनियम इंडियन टेक्नोलॉजी लीडरशिप इनिशिएटिव  के माध्यम से अन्य शैक्षणिक संस्थानों और उद्योगों के नए विचारों और परियोजनाओं का समर्थन कर रहा है।
कोविड -19 के खिलाफ कई रणनीतियों पर काम करने के महत्व को देखते हुए, सीएसआईआर ने एनएमआईटीएलआई कार्यक्रम के माध्यम से मानव मोनोक्लोनल एंटीबॉडी  विकसित करने के लिए एक बहु संस्थागत परियोजना को मंजूरी दी है, जो मरीजों में सार्स –सीओवी -2 को निष्क्रिय कर सकता है। चिकित्सीय रणनीति के रूप में मानव मोनोक्लोनल एंटीबॉडी को विकसित करने की यह परियोजना एक बहु-संस्थागत और बहु-अनुशासनात्मक टीम द्वारा लागू की जाएगी। टीम में एनसीसीएस, आईआईटी – इंदौर प्रेडोमिक्स टेक्नोलॉजीज प्राइवेट लिमिटेड जैसे प्रतिभागियों समेत विभिन्न शैक्षणिक संस्थान और उद्योग शामिल हैं। टीम में भारत बायोटेक इंटरनेशनल लिमिटेड  को भी जोड़ा गया है।
परियोजना का उद्देश्य कोविड – 19 रोगियों के स्वास्थ्य लाभ करने वाले चरण से सार्स –सीओवी -2 के लिए एचएमएबीएस उत्पन्न करना और उच्च समानता और निष्क्रियता-प्रभाव वाले एंटीबॉडी का चयन करना है। इस परियोजना का उद्देश्य वायरस के भविष्य के अनुकूलन का अनुमान लगाना और एचएमएबीएस क्लोन उत्पन्न करना है जो रूप बदलते वायरस को बेअसर कर सकता है ताकि इसे भविष्य के सार्स –सीओवी -2 संक्रमणों का मुकाबला करने के लिए आसानी से इसका उपयोग किया जा सके। बीबीआईएल वाणिज्यिक भागीदार होगा और निर्मित एचएमएबीएस के व्यावसायीकरण तथा बाद में इसे आगे विकसित करने के लिए जिम्मेदार होगा।
सीएसआईआर के महानिदेशक डॉ शेखर सी मांडे ने कहा कि “सार्स –सीओवी -2 में अनुसंधान शुरुआती दौर में है और हमारी समझ प्रत्येक दिन बेहतर हो रही है। हमें वायरस से निपटने के लिए सभी संभावित रणनीतियों को अपनाने की आवश्यकता है। यह महत्वपूर्ण है। इसलिए, सीएसआईआर सभी रास्ते तलाश रहा है और हम नए विचारों का समर्थन कर रहे हैं जिनके पास उपयोग की स्पष्ट रणनीति है। ”
# CSIRFightsCovid -19
एएम / जेके
(Visitor Counter : 229
प्रधानमंत्री कार्यालय
एनआईपीईआर अहमदाबाद के उद्घाटन के मौके पर प्रधानमंत्री का बधाई संदेश
प्रधानमंत्री श्री नरेन्द्र मोदी ने केंद्रीय स्वास्थ्य मंत्री श्री मनसुख मांडविया द्वारा एनआईपीईआर अहमदाबाद के उद्घाटन पर बधाई संदेश भेजा है।
प्रधानमंत्री ने विश्वास व्यक्त किया कि एनआईपीईआर अहमदाबाद ज्ञान, विज्ञान और अनुसंधान के एक सशक्त सेतु के रूप में कार्य करके भारत को फार्मास्यूटिकल्स के क्षेत्र में आत्मनिर्भर बनाने में महत्वपूर्ण भूमिका निभाएगा।
उन्होंने एक्स पर पोस्ट किया:
"बहुत-बहुत बधाई और शुभकामनाएं! मुझे विश्वास है कि अहमदाबाद का NIPER ज्ञान-विज्ञान और अनुसंधान का सशक्त सेतु बनकर भारत को फार्मास्युटिकल के क्षेत्र में आत्मनिर्भर बनाने में अहम भूमिका निभाएगा।"
प्रधानमंत्री कार्यालय
‘मन की बात 2.0’ की 9वीं कड़ी में प्रधानमंत्री का संबोधन
भारत की अध्यक्षता में सीओपी सम्मेलन के मद्देनजर प्रधानमंत्री का प्रवासी पक्षियों की प्रजातियों के बारे में जनता से सुझाव साझा करने का अनुरोध
‘मन की बात 2.0’ की 9वीं कड़ी को संबोधित करते हुए प्रधानमंत्री श्री नरेन्द्र मोदी ने कहा कि हमारे पूर्वजों ने हमें जो विरासत में दिया है, जो शिक्षा और दीक्षा हमें मिली है, प्रत्येक प्राणी के प्रति दया का भाव, प्रकृति के प्रति अपार प्रेम, ये सारी बातें हमारी समृद्ध सांस्कृतिक विरासत का अंग हैं।
प्रवासी पक्षियों के लिए टिकाऊ पर्यावास का निर्माण करने के भारत के प्रयासों, जिनकी हाल ही में गाँधी नगर में सम्पन्न ‘सीओपी- 13 सम्मेलन’ काफी सराहना की गई थी, का उल्लेख करते हुए प्रधानमंत्री ने कहा, ‘’भारत पूरे साल कई प्रवासी प्रजातियों का आशियाना बना रहता है। अलग-अलग इलाकों से पांच-सौ से भी ज्यादा किस्म के पक्षी यहां आते हैं।‘’ उन्होंने कहा कि आने वाले तीन वर्षों तक भारत प्रवासी प्रजातियों पर होने वाले ‘सीओपी सम्मेलन’ की अध्यक्षता करेगा। उन्होंने कहा कि इस अवसर को और अधिक उपयोगी बनाने के लिए इन प्रयासों के बारे में जनता अपने सुझाव जरुर भेजें। उन्होंने मेघालय में पाई जाने वाली दुर्लभ प्रजाति की मछली का भी उल्लेख किया। उन्होंने कहा, ‘’हमारे आस-पास ऐसे बहुत सारे अजूबे हैं, जिनका अब तक पता नहीं लगाया गया हैं। इन अजूबों का पता लगाने के लिए खोजी जुनून जरुरी होता है।‘’
उन्होंने महान तमिल कवियत्री अव्वैयार को उद्धृत करते हुए कहा, “कट्टत केमांवु कल्लादरु उडगड़वु, कड्डत कयिमन अड़वा कल्लादर ओलाआडू”। इसका अर्थ है कि हम जो जानते हैं, वह महज़, मुट्ठी-भर रेत के समान है, लेकिन जो हम नहीं जानते हैं, वह अपने आप में पूरे ब्रह्माण्ड के समान है। प्रधानमंत्री ने कहा कि इस देश की विविधता के साथ भी ऐसा ही है जितना जाने उतना ही कम है। उन्होंने कहा कि हमारी जैव विविधता पूरी मानवता के लिए अनोखा खजाना है जिसे हमें संजोना है, संरक्षित रखना है।
एस. शुक्ला/एएम/आरके/डीसी-5904
(Visitor Counter : 183
प्रधानमंत्री कार्यालय
प्रधानमंत्री ने अंतर्राष्ट्रीय दिव्यांगजन दिवस पर दिव्यांग बहनों और भाइयों के धैर्य तथा उपलब्धियों की सराहना की
प्रधानमंत्री श्री नरेन्द्र मोदी ने अंतर्राष्ट्रीय दिव्यांगजन दिवस पर दिव्यांग बहनों और भाइयों के धैर्य और उपलब्धियों की सराहना की है।
ट्वीट्स की एक श्रृंखला में, प्रधानमंत्री ने कहा;
"अंतर्राष्ट्रीय दिव्यांगजन दिवस पर, मैं अपनी दिव्यांग बहनों और भाइयों के धैर्य और उपलब्धियों की सराहना करता हूं। हमारी सरकार ने कई पहलें की हैं, जिन्होंने दिव्यांग व्यक्तियों के लिए अवसर पैदा किए हैं और उन्हें आगे बढ़ने में सक्षम बनाया है।"
"हमारी सरकार भी उन्हें सुविधायें देने पर ध्यान केंद्रित कर रही है, जो प्रमुख कार्यक्रमों और अगली पीढ़ी की अवसंरचना के निर्माण से परिलक्षित होती है। मैं दिव्यांग व्यक्तियों के जीवन में सकारात्मक बदलाव लाने के लिए जमीनी स्तर पर काम कर रहे सभी लोगों की भी सराहना करता हूँ|"
एमजी/एएम/जेके
(
वित्त मंत्रालय
डीआरआई ने आईजीआई हवाई अड्डे पर 1.698 किलोग्राम कोकीन जब्त की, जिसकी कीमत 16.98 करोड़ रुपये है
मादक पदार्थों की तस्करी पर कार्रवाई जारी रखते हुए, राजस्व खुफिया निदेशालय  एक केन्याई यात्री को पकड़ने में सक्षम रहा, जो नैरोबी से कल नई दिल्ली के आईजीआई हवाई अड्डे पर आया था।
मौखिक पूछताछ करने पर, यात्री ने कोई भी प्रतिबंधित वस्तु लाने से इनकार किया। हालांकि, डीआरआई अधिकारियों द्वारा संदिग्ध के सामान की जांच के परिणामस्वरूप, लगभग 1,698 ग्राम कोकीन बरामद हुई, जिसका अवैध अंतरराष्ट्रीय बाजार में अनुमानित मूल्य लगभग 17 करोड़ रुपये है। उसके पास मुंबई का एक हवाई टिकट मिला, जो कुछ घंटों बाद रवाना होने वाली उड़ान की थी। इससे पता चलता है कि प्रतिबंधित पदार्थ की डिलीवरी मुंबई में की जानी थी।
निरंतर पूछताछ और निगरानी के बाद, डीआरआई अधिकारियों द्वारा सावधानीपूर्वक तैयार की गई योजनाबद्ध कार्रवाई के परिणामस्वरूप प्रतिबंधित दवाओं के इच्छित प्राप्तकर्ता को पकड़ने में सफलता मिली। प्राप्तकर्ता, एक महिला केन्याई नागरिक है, जिसे वसई इलाके से पकड़ा गया।
प्रतिबंधित मादक पदार्थ को ले जाने वाले और प्राप्त करने वाले, दोनों को स्वापक-औषधि और मन:प्रभावी पदार्थ अधिनियम  अधिनियम, 1985 के प्रावधानों के तहत गिरफ्तार कर लिया गया है। आगे की जांच जारी है।
जनवरी-जुलाई 2023 के दौरान, डीआरआई ने देश भर में कोकीन और हेरोइन की 42 बरामदगी की हैं। जनवरी-जुलाई 2023 की अवधि के दौरान, डीआरआई अधिकारियों द्वारा 31 किलोग्राम से अधिक कोकीन और 96 किलोग्राम हेरोइन जब्त की गई है।
रक्षा मंत्रालय
रक्षा अनुसंधान एवं विकास संगठन  ने उन्नत अग्नि-पी बैलिस्टिक मिसाइल का सफलतापूर्वक परीक्षण किया
रक्षा अनुसंधान एवं विकास संगठन  ने 28 जून, 2021 को सुबह 10 बजकर 55 मिनट पर ओडिशा के बालेश्वर तट पर डॉ. एपीजे अब्दुल कलाम द्वीप से अत्याधुनिक नई पीढ़ी की परमाणु सक्षम बैलिस्टिक मिसाइल अग्नि पी का सफल परीक्षण किया। पूर्वी तट के किनारे तैनात विभिन्न टेलीमेट्री और रडार स्टेशनों ने मिसाइल को ट्रैक किया और उसकी निगरानी की। मिसाइल ने उच्च स्तरीय सटीकता के साथ सभी मिशन उद्देश्यों को पूरा करते हुए अपने लिए निर्धारित लक्ष्य को भेदने में सक्षम रही।
अग्नि-पी अग्नि श्रेणी की नई पीढ़ी की अत्याधुनिक उन्नत मिसाइल है। यह एक कनस्तरीकृत मिसाइल है जिसकी मारक क्षमता 1000 से 2000 किमी है।
संस्कृति मंत्रालय
राष्ट्रीय आधुनिक कला संग्रहालय लॉकडाउन के दौरान अपने संग्रह की कुछ देखी गयी और कुछ अनदेखी दुर्लभ कलाकृतियों को दिखाने के लिए वर्चुअल कार्यक्रम "एनजीएमए के संग्रह से" प्रस्तुत करेगा
इस सप्ताह की थीम ‘कलाकार, कलाकारों के द्वारा’ श्री रवींद्रनाथ टैगोर को समर्पित है
(कोविड – 19 की वजह से राष्ट्रीय आधुनिक कला संग्रहालय अस्थायी रूप से बंद है लेकिन कोविड – 19, लॉकडाउन के दौरान प्रदर्शिनी आयोजन के जरिए लोगों से जुड़ने के उत्साह को कम करने में असफल रहा है। राष्ट्रीय आधुनिक कला संग्रहालय, नई दिल्ली गर्व के साथ वर्चुअल कार्यक्रम “एनजीएमए के संग्रह से” प्रस्तुत करेगा। यह वर्चुअल कार्यक्रम संग्रह की कुछ देखी गयी और कुछ अनदेखी दुर्लभ कलाकृतियों को दिखाएगा। ये कार्यक्रम एनजीएमए के प्रतिष्ठित संग्रहों से तैयार किये जायेंगे और विभिन्न साप्ताहिक / दैनिक विषयों पर आधारित होंगे।
इस सप्ताह की थीम “कलाकार, कलाकारों के द्वारा” है और यह गुरुदेव रवींद्रनाथ टैगोर को समर्पित है। इस सप्ताह 7 मई को गुरुदेव की 159 वीं जयंती भी है और इसे हम मनाना भी चाहते हैं। आने वाले दिनों में कई और रोमांचक और विचारों को उद्वेलित करनेवाली थीम आएंगी। इन वर्चुअल कार्यक्रमों और प्रदर्शनियों के माध्यम से कला प्रेमियों, कलाकारों, कला पारखियों, छात्रों, शिक्षकों आदि को अपने घरों से दुर्लभ कलाकृतियों को देखने का अवसर मिलेगा।
राष्ट्रीय आधुनिक कला संग्रहालय, नई दिल्ली ने इससे पहले कई वर्चुअल प्रदर्शनियाँ प्रस्तुत की हैं जैसे जैमिनी रॉय और राजा रवि वर्मा आदि पर आधारित प्रदर्शनियाँ । संग्रहालय ने अंतर्राष्ट्रीय दिवसों जैसे अंतर्राष्ट्रीय महिला दिवस, अंतर्राष्ट्रीय नृत्य दिवस और अंतर्राष्ट्रीय श्रमिक दिवस को मनाने के क्रम में स्थायी संग्रह भी साझा किए हैं। ये प्रदर्शिनियां एनजीएमए की वेबसाइट और सोशल मीडिया प्लेटफॉर्म पर उपलब्ध हैं।
एनजीएमए के महानिदेशक श्री अद्वैत चरण गदनायक कहते हैं, “कोविड – 19 लॉकडाउन के कारण संग्रहालय दीर्घाओं के बंद होने से हमारी भावनाएं कमजोर नहीं पड़ी हैं और हमें अपने दर्शकों से दूर नहीं किया जा सकता। बल्कि, इसने हमें इंटरनेट के जरिए वेब और सोशल मीडिया के माध्यम से व्यापक स्तर पर विश्व के दर्शकों के साथ रोमांचक तरीके से जुड़ने का एक नया अवसर प्रदान किया है। दर्शक समुदाय हमारे सभी प्रयासों की सराहना कर रहे हैं और हम भविष्य में भी इसी तरह से काम करते रहने की उम्मीद करते हैं।”